Megaraptor

Elaf Megaraptor („tifaf legretik“) päcedon büo as gretikün elafas Dromaeosauria pituvöl, ab anu cedoy oni dutöli lü grup elafas Carnosauria, o. b. as röletaf elafa Allosaurus. Älifon dü löpa-Kretat in ziläk Largäntänik: Patagonän, kü älifon id el Giganotosaurus: bal dinosauras mitifidik gretikün föro ädabinölas.

 Dientifam 
Elaf Megaraptor päbepenon primo as dinosaur gretik grupa Dromaeosauria (Novas, 1998). Äsevadom ledino stabü kluv te bal, lunotü zimmets 30, sümik ad futakluvs hukafomik elafas Dromaeosauridae. Tüv föfalim lölöfik äjonon ye, das kluv gretik at jenöfo äduton lü doat balid nema limafa grupa Carnosauria (Calvo et al., 2004). Nam difon ye vemo de nams elas Carnosauria votik: no klülos, va el Megaraptor duton lü elafs Allosauridae, Carcharodontosauridae, Megalosauroidea, u ba grup lölöfiko votik.

Sötoy mäniotön is, das pos tüv e bü püb bepenama okik, i dö elaf Baryonyx (grupa Spinosauridae) pänunos, das äduton lü grup: Dromaeosauria, leigo stabü namakluv gretik.

 Literat 
Calvo, J. O., Porfiri, J.D., Veralli, C., Novas, F.E., and Poblete, F. (2004). Phylogenetic status of Megaraptor namunhuaiquii Novas based on a new specimen from Neuquén, Patagonia, Argentina. Ameghiniana 41:565-575.
Novas, F.E. (1998). Megaraptor namunhuaiquii, gen. et sp. nov., a large-clawed, Late Cretaceous theropod from Patagonia. Journal of Vertebrate Paleontology 18:4-9.

Klad:Fösils

Klad:Dinosaurs